[{"text_idx": "#000000", "text": "Saith ge\u0302m ar o\u0302l yn y tymor, a dim ond pum pwynt sy\u2019n gwahanu\u2019r pum clwb yn y ras am yr ail docyn i Ewrop."}, {"text_idx": "#000002", "text": "Yn dilyn y siom o golli ar giciau o\u2019r smotyn yn erbyn Pen-y-bont yn rownd gynderfynol Cwpan Cymru JD y penwythnos diwethaf, bydd Y Bala yn gobeithio am ymateb cadarnhaol yn erbyn y Cofis nos Wener."}, {"text_idx": "#000003", "text": "Mae Caernarfon wedi ennill tair o\u2019u pedair ge\u0302m ddiwethaf, a byddai buddugoliaeth arall yn eu gadael yn hafal ar bwyntiau gyda\u2019r Bala."}, {"text_idx": "#000004", "text": "Enillodd Y Bala yn gyfforddus yn erbyn Caernarfon ar Faes Tegid yn rhan gynta\u2019r tymor (Bala 3-0 Cfon), cyn i\u2019r pwyntiau gael eu rhannu mewn ge\u0302m gyffrous ar yr Oval wythnos yn ddiweddarach (Cfon 3-3 Bala)."}, {"text_idx": "#000006", "text": "Mae hi wedi bod yn bythefnos buddiol i\u2019r Seintiau Newydd a seliodd y bencampwriaeth yn eu ge\u0302m gynghrair ddiwethaf cyn sicrhau eu lle yn rownd derfynol Cwpan Cymru JD brynhawn Sul trwy drechu Bae Colwyn."}, {"text_idx": "#000007", "text": "Ar o\u0302l ennill dim ond un o\u2019u wyth ge\u0302m ddiwethaf mae\u2019r Drenewydd wedi llithro i\u2019r 4ydd safle, ond er hynny dyw\u2019r Robiniaid ond dau bwynt y tu o\u0302l i\u2019r ddau glwb sydd uwch eu pennau yn y ras am yr ail safle."}, {"text_idx": "#000008", "text": "Mae\u2019r Seintiau Newydd wedi ennill 10 o\u2019u 11 ge\u0302m ddiwethaf yn erbyn Y Drenewydd, ond tybed os bydd y pencampwyr yn gorffwys ar eu rhwyfo ar o\u0302l sicrhau\u2019r bencampwriaeth."}, {"text_idx": "#000009", "text": "Ar o\u0302l dechrau\u2019r tymor ar da\u0302n dyw pethau heb fynd cystal i\u2019r Fflint yn ddiweddar ac mae bechgyn Neil Gibson bellach ar rediad o saith ge\u0302m heb ennill (un buddugoliaeth mewn 10 ge\u0302m)."}, {"text_idx": "#000010", "text": "Mae\u2019r awyrgylch yn gwbl wahanol i griw Pen-y-bont, sydd ond wedi colli un o\u2019u 10 ge\u0302m ddiwethaf gan selio eu lle yn rownd derfynol Cwpan Cymru am y tro cyntaf yn eu hanes."}, {"text_idx": "#000012", "text": "Mae hon yn ge\u0302m fawr yn nhymor Y Fflint gan y byddai colled yn eu gadael wyth pwynt y tu o\u0302l i Ben-y-bont yn y ras i gyrraedd Ewrop, tra byddai buddugoliaeth yn eu taflu\u2019n syth yn o\u0302l i\u2019r pair."}, {"text_idx": "#000014", "text": "Mae Aberystwyth a\u2019r Barri ar rediad o chwe ge\u0302m heb golli ac yn suddo\u2019n sydyn tua\u2019r gwaelodion, ac felly mae hon yn ge\u0302m dyngedfennol yn y frwydr i osgoi\u2019r cwymp gyda\u2019r ddau glwb mewn perygl gwirioneddol o lithro i\u2019r 11eg safle."}, {"text_idx": "#000015", "text": "Mae\u2019r Derwyddon eisoes yn sicr o syrthio, ond Cei Connah yw\u2019r ti\u0302m arall sydd yn y ddau isaf, clwb sy\u2019n debygol o ddringo\u2019r tabl cyn diwedd y tymor."}, {"text_idx": "#000016", "text": "Mae Aberystwyth yn un o\u2019r ddau glwb sydd wedi bod yn holl-bresennol yn Uwch Gynghrair Cymru ers ffurfio\u2019r gynghrair yn 1992 (gyda\u2019r Drenewydd) a bydd Antonio Corbisiero yn benderfynol o beidio bod y rheolwr cyntaf i yrru\u2019r Gwyrdd a\u2019r Duon i\u2019r ail haen."}, {"text_idx": "#000017", "text": "Fe ddychwelodd Y Barri i\u2019r uwch gynghrair yn 2017, ac mae ti\u0302m Gavin Chesterfield wedi cynrychioli Cymru yn Ewrop ddwywaith ers hynny."}, {"text_idx": "#000018", "text": "Enillodd Aberystwyth 2-1 yn erbyn Y Barri ar y penwythnos agoriadol wrth i Mathew Jones ennill y ge\u0302m yn y funud olaf gyda chic rydd fendigedig, ac 1-1 oedd y sgo\u0302r rhwng y timau ar Barc Jenner ym mis Tachwedd."}, {"text_idx": "#000020", "text": "Yn dilyn rhediad hunllefus o 34 ge\u0302m gynghrair heb fuddugoliaeth mae bellach yn amhosib i\u2019r Derwyddon ddianc o\u2019r ddau safle isaf, ac felly bydd ti\u0302m Andy Turner yn syrthio i\u2019r ail haen ar ddiwedd y tymor."}, {"text_idx": "#000021", "text": "Dyw\u2019r myfyrwyr heb golli dim un o\u2019u 11 ge\u0302m gynghrair ers mis Tachwedd, ond mae wyth o rheiny wedi gorffen yn gyfartal."}, {"text_idx": "#000022", "text": "Fe enillodd Met Caerdydd eu dwy ge\u0302m yn erbyn y Derwyddon yn rhan gynta\u2019r tymor (Met 4-2 Cefn, Cefn 1-3 Met), a\u2019r myfyrwyr sydd yn y arwain y ras am y 7fed safle i gyrraedd y gemau ail gyfle ar gyfer lle yn Cwpan Her yr Alban."}, {"text_idx": "#000024", "text": "Byddai buddugoliaeth i Gei Connah brynhawn Sadwrn yn ddigon i\u2019w codi o\u2019r ddau safle isaf."}, {"text_idx": "#000025", "text": "Wedi\u2019r siom o golli 18 pwynt a syrthio i\u2019r Chwech Isaf y targed cyntaf i Craig Harrison oedd osgoi\u2019r cwymp, ac wedi pum ge\u0302m gynghrair heb golli mae pencampwyr y llynedd ar y trywydd iawn."}, {"text_idx": "#000026", "text": "Dyw Hwlffordd heb guro Cei Connah ers 2010, ond bydd yr Adar Gleision yn llawn hyder ar o\u0302l ennill pedair ge\u0302m yn olynol yn yr uwch gynghrair am y tro cyntaf ers 2005 gan sgorio 12 go\u0302l yn eu dwy ge\u0302m ddiwethaf (Hwl 6-1 Cefn, Aber 0-6 Hwl)."}, {"text_idx": "#000027", "text": "Bydd uchafbwyntiau\u2019r gemau ar gael ar wefannau cymdeithasol Sgorio."}]